## Servicis Socials activa dotze borses extraordinàries d’ocupació urgent per a la cobertura de llocs en els centres socials

*** Les convocatòries s’han publicat este dijous en el *Diari Oficial de la Generalitat Valenciana* i els interessats tenen cinc dies hàbils per a inscriure’s
* Les borses permetran cobrir substitucions per incapacitat temporal, permisos, reduccions de jornada, llicències, acumulacions de tasques o reforç estacional
* Esta mesura constituïx una fita en la Comunitat Valenciana perquè, per primera vegada, s’ha aconseguit una excepció al requisit d’examen establit pel Govern anterior en 2021**

La Vicepresidència Primera i Conselleria de Servicis Socials, Igualtat i Vivenda ha posat en marxa dotze borses d’ocupació temporal extraordinàries, amb caràcter d’urgència, per a la cobertura de llocs vacants o amb necessitat de substitució en centres integrats en el sistema valencià de servicis socials. Estos centres, com ara residències o centres de dia, requerixen personal per a atenció directa a persones majors, dependents o amb necessitats especials.

L’activació d’estes borses, les convocatòries de les quals han sigut publicades este dijous en el [Diari Oficial de la Generalitat Valenciana (DOGV)](https://dogv.gva.es/va/sumari?data=2025-06-12), respon a la falta de personal disponible en les borses ordinàries existents, per això s’ha optat per este procediment d’urgència, arreplegat en l’article 198 de la Llei 5/2025 i l’article 18.6 de la Llei 4/2021 de funció pública valenciana. Les borses es constituiran mitjançant concurs de mèrits i es baremarà l’experiència professional prèvia en l’especialitat corresponent.

Els contractes que es deriven d’estes borses es destinaran a cobrir substitucions per incapacitat temporal, permisos, reduccions de jornada, llicències, acumulacions de tasques o reforç estacional, i s’aplicaran en centres que funcionen les 24 hores del dia, tots els dies de l’any, per la qual cosa els torns podran ser de matí, vesprada, nit, caps de setmana i festius.

Esta mesura constituïx una fita en la Comunitat Valenciana, ja que, per primera vegada, s’ha aconseguit una excepció al requisit d’examen per a estes borses que havia establit el Govern anterior en 2021. D’esta manera, serà possible incorporar personal qualificat a través de l’acreditació de mèrits i experiència professional, tal com ja s’aplica en el sistema sanitari. Esta millora normativa és fruit del treball de la Conselleria per a dotar de més flexibilitat i agilitat els servicis públics.

Les convocatòries corresponen als següents cossos i especialitats:  
• A1-07-03 – Medicina. Avaluació i seguiment mèdic de persones usuàries.   
• A1-07-02 – Psicologia. Atenció psicològica individual i grupal.  
• A2-04-02 – Infermeria. Assistència sanitària en centres socials.   
• A2-04-04 – Treball Social. Valoració i seguiment social d’usuaris.  
• A2-04-05 – Educació Social. Intervenció educativa en centres socials.  
• A2-04-06 – Teràpia Ocupacional. Estimulació i rehabilitació de capacitats.  
• C1-04-01 – Atenció Sociosanitària. Cures i assistència a persones dependents.  
• C2-03-03 – Auxiliars d’Infermeria. Atenció directa en residències.  
• C2-03-02 – Auxiliars de cuina. Suport en preparació i servici de menjars.  
• APT-C2-03-01-01 – Servicis Auxiliars de Manteniment. Requerix formació en instal·lacions, electricitat o manteniment.  
• APT-APF-04 – Ajudants de Residència. Suport bàsic no sanitari a usuaris.  
• APT-APF-01 – Subalterns. Suport logístic i funcional en centres.

Les borses extraordinàries es constituïxen sense un nombre predefinit de places, ja que la seua funció és respondre a necessitats sobrevingudes de substitució i cobertura temporal.

Cada borsa tindrà una vigència màxima de quatre anys o fins que es constituïsca una nova borsa ordinària. Els procediments d’inscripció es faran únicament per via electrònica a través de la plataforma [Gvborses](https://gvlogin.gva.es/gvlogin/login.xhtml?app=GVBORSES&url=https%3A%2F%2Fgvborses.gva.es%2Fgvborses), en el termini de cinc dies hàbils des de la publicació oficial en el *Diari Oficial de la Generalitat Valenciana.*

Fecha: 12/06/2025